Gyimesi, Juraj, poslanec NR SR (2020-07-24):
Ďakujem za slovo, pán predsedajúci. Vážené kolegyne, vážení kolegovia, dovoľte mi, aby som aj ja prispel svojou troškou do tejto debaty. Osobne si myslím, že zvolaním tejto schôdze zo strany opozície nadobudlo farizejstvo v slovenskej politike nový rozmer. Dotklo sa totižto nebotyčných výšin a tým nechcem spochybňovať v žiadnom prípade právo opozície zvolať schôdzu, resp. dať návrh na odvolanie člena vlády alebo samotného premiéra. Spochybňujem morálne právo týchto ľudí, ktorí sú podpísaní pod týmto návrhom, takýto návrh dať. Tobôž už z tých dôvodov, ktoré sú tam vymenované, pretože ich považujem absolútne za vágne a za dôvody, na ktoré som sa ja osobne pousmial. A keď to porovnám s tým, za čo sa odvolávali členovia vašich vlád, tak toto je zrnko piesku. Dali sme si tú námahu, my sme si spočítali kauzy, známe kauzy z médií, ktoré sa týkali dvanástich rokov vašich vlád. Bolo ich dokopy 238 a škoda spôsobená Slovenskej republike bola takmer 6 mld. eur. Toto svedčí tiež o tom, že či ste morálne spôsobilí podať takýto návrh, alebo nie. Pokiaľ išlo o odvolávanie členov vlády, bolo ich dokopy 31, vždy sa jednalo o výsostne dôležité kauzy s obrovským spoločenským dosahom, či sa už jednalo o Jankovskú, o únos Vietnamca alebo o kradnutie v stovkách miliónov eur. A teraz si to, prosím vás, dajte do paralely s tým, o čom sa tu bavíme dnes. Pokiaľ ide o odvolávanie premiéra alebo premiérov vašich vlád, dôvodmi boli napríklad kauza Vyšný Slavkov, ďalšie prevody pozemkov v Tatrách, nákup 49 % akcií Slovenského plynárenského priemyslu v réžii J&T, emisná kauza, kauza ochrany, tzv. ochrany ľudí pred faktúrami. To si, iste si budete pamätať, ako vtedajší premiér Fico trhal faktúry, pričom už veľmi dávno vedel, že toto zvyšovanie cien je v jeho réžii. Ďalej to boli Talian alebo talianska mafia na Úrade vlády alebo kauza Bašternák. To sú dôvody na odvolanie skutočne premiéra, a nie to, že my sme si v transparentnom výberovom konaní vybrali prednostov okresných úradov tak, že sme ich vystavili jednému týždňovému lynču, čo prinieslo aj svoje ovocie, pretože myslím, že 18 z nich nebolo potom vymenovaných. Pokiaľ ide o vášho predsedu a jeho včerajšej tlačovej konferencie, dovoľte mi, aby som zareagoval aj na to, pretože to bola tlačovka, ktorá mne osobne vyhodila poistky. Predseda strany SMER sa vyjadril o premiérovi, že je to truľko, ktorý sa skrýva po kútoch. Nie som v politike dlho, ale jediný politik, ktorý chodí po kútoch a sa skrýva, je paradoxne Robert Fico. Začal to už vtedy, keď chcel parkovať v garáži, kde parkuje aj predseda Národnej rady, aby ho novinári náhodou neodchytili, a skrýva sa doteraz v tom lepšom prípade, v tom horšom prípade podopieraný dvoma kolegami. Pokiaľ ide o jeho atak na pána premiéra, že v Bruseli nevyrokoval nič a že sa tam len fotil s policajtami, dovoľte mi, aby som na to zareagoval asi len tou, tými legendárnymi slovami pána, vášho bývalého ministra financií, Počiatka, ktoré tu už kolega spomínal, nebudem ich citovať ešte raz. O Ficovej angličtine už tu bolo tiež povedané. Angličania majú na to taký veľmi pekný výraz, shid english. Ďalej sú to ekonomické dôvody, ktorými vy dôvodíte, že kvôli ním treba odvolať premiéra Igora Matoviča. Premiér Igor Matovič s jeho vládou prevzal Slovensko v katastrofálnom stave. Veď pandémiu koronavírusu si nevymyslel ani on, ani žiaden z členov vlády, ani žiaden z koaličných poslancov, a napriek tomu to, čo mu, sa mu dostalo, boli len polená pod nohy práve zo strany vašej. Tu mi nedá nepripomenúť jednu legendárnu vetu kolegyne Sakovej: „No a čo, veď oni na to budú hľadať peniaze.“ Mala svätú pravdu, vláda Slovenskej republiky to robí doteraz. Dajme si, prosím vás, na misky váh tieto dve veci: Matovičovu diplomovku a tieto hlúpe a vágne dôvody, ktoré sú tu uvedené v tomto návrhu, a dajme si do súvisu to, čo som všetko spomenul vo vzťahu ku kauzám vašich vlád. My sa môžeme rozhodnúť, buď chceme návrat obskúrnych figúrok ako teta Anka alebo úplného kráľa, ktorý oholil Fica o polku alebo o kategóriu náš človek. Nezabúdajte, vážené dámy a vážení páni, že ste to boli vy, ktorí na Slovensku vymysleli alebo priviedli do dokonalosti oligarchický systém. Boli ste to vy, ktorí spropagovali Karibské ostrovy lepšie ako akákoľvek cestovná kancelária na svete. A boli ste to vy, boli ste to vy, ktorí, alebo ste to vy, ktorí do dnešného dňa máte zaschnutú krv dvoch nevinných ľudí na svojich rukách. Vážené dámy, vážení páni, osobne si myslím, že premiéra Igora Matoviča a jeho vládu bude súdiť história a nie vy a vám podobní farizeji. (Potlesk.)